Johannes Calvyn Franse teoloog en kerkhervormer Handtekening Gebore 10 Julie 1509 in Noyon, Pikardië Frankryk Oorlede 27 Mei 1564 in Genève, Switserland Christelike stroming Gereformeerd, Calvinisme Bekende werke Institutio Christianae Religionis ("Institusie van die Christelike godsdiens") Johannes Calvyn (Frans: Jean Calvin, gebore as Jehan Cauvin; * 10 Julie 1509 in Noyon, Pikardië; † 27 Mei 1564 in Genève) was 'n invloedryke Franse teoloog en predikant gedurende die Protestantse Hervorming (die tyd toe talle Christene die Rooms-Katolieke geloof verlaat en die Protestantse geloof aanvaar het). Hy het 'n sentrale rol by die ontwikkeling van die stelsel van Christelike teologie gespeel wat later sy naam sou dra — Calvinisme. Calvyn het oorspronklik 'n opleiding as humanistiese advokaat gevolg en omstreeks 1530 die bande met die Rooms-Katolieke Kerk gebreek. Nadat godsdienstige spanninge aanleiding tot gewelddadige optrede teen Protestante in Frankryk gegee het, het Calvyn na Basel in Switserland gevlug waar hy in 1536 die eerste uitgawe van sy Institutio Christianae Religionis ("Onderwysing in die Christelike Godsdiens") gepubliseer het – sy teologiese hoofwerk en een van die belangrikste geskrifte van die Reformasie.